BRATISLAVA. Bratislavské Nové Mesto vyhlásilo stavebnú uzáveru pre zónu Jelšová - Kramáre. Dôvodom je spracovávanie územného plánu zóny (ÚPZ) pre danú lokalitu.
Ide o územie s rozlohou 15,5 hektára ohraničené Stromovou ulicou, pokračovaním Jaskového radu, južnou hranicou mestskej časti a areálom Dérerovej nemocnice s poliklinikou.
"Stavebná uzávera ochráni dané územie pred ďalšou výstavbou do momentu, kedy budeme mať spracovanú presnejšiu reguláciou formou územného plánu zóny, ktorá povie, čo presne sa v danom území smie a čo nie," vysvetlil novomestský starosta Rudolf Kusý, ktorý rozhodnutie o stavebnej uzávere podpísal.
Domy búrať nechcú
Pre predmetné územie totiž v súčasnosti platí územný plán hlavného mesta z roku 2007, ten však nemá potrebnú podrobnosť.
"Nesúhlasíme s búraním rodinných domov a ich nahrádzaním bytovými. Až na menšie zmeny chceme zachovať štvrť tak, ako je vybudovaná dnes," podotkol Kusý.
Súčasnú zástavbu tvoria prevažne bytové a rodinné domy, polyfunkčné objekty a objekty občianskej vybavenosti.
Aktuálnym rozhodnutím sa v danej zóne dočasne zakazuje stavebná činnosť do schválenia ÚPZ, najdlhšie však na dobu piatich rokov.
Územné plány ďalších oblastí
Mestská časť súbežne pracuje na územných plánoch zón ďalších oblastí, a to Biely kríž, Mierová kolónia, Ľudová štvrť, Horná Mlynská dolina a Nobelova.
Vo väčšine z nich pripravuje novomestský úrad stavebné uzávery. V procese verejného obstarávania je ÚPZ Vlárska a ÚPZ Zátišie - Hattalova, ktorá je pred podpisom zmluvy.
Schválené sú v súčasnosti územné plány zón Podhorský pás, Koliba - Stráže, Koliba - Kamenné sady, Tehelná a Horný Kramer.